ballongsport
Store norske leksikon,Sport og spill,Øvrige sporter,Luftsport
Ballongsport er en luftsport, som innebærer flygning med ballong, vanligvis en varmluftballong. Luftfartøyet flyr på grunn av oppdrift i luft og beveger seg med vinden. Dette er forskjellig fra luftskip, som er et luftfartøy som har motorkraft.
Konkurranseflyging med gass- eller varmluftballonger arrangeres i flere former. Mest utbredt er presisjonsflygning, hvor man skal manøvrere frem til og så slippe en markering nærmest mulig et oppgitt mål på bakken. En annen form er distanseflygning. Det er arrangert VM fra 1973 og EM fra 1976. Det første offisielle NM ble avholdt under NM-veka i 2021. Ballongtyper Det finnes tre hovedtyper av ballonger:  Varmluftsballong får oppdrift ved å varme opp luften på innsiden av ballongen. Gassballong fylles med en gass som er lettere enn atmosfæren, slik som hydrogen (ikke lenger vanlig på grunn av eksplosjonsfare), helium (brukes i de fleste bemannede ballonger), ammoniakk (lite brukt) eller karbongass (noe brukt tidligere) Rozière-ballong (bruker både oppvarmet og ikke oppvarmet løftegass). Slike er mest brukt ved rekordforsøk under distanseflygning. Organisering Norsk ballongsport er organisert i Norges Luftsportsforbund, som ble stiftet i 1909. Norsk Luftseiladsforening kjøpte i 1910 gassballongen Norge, som hadde sin første oppstigning fra Kontraskjæret ved Akershus festning samme år. I 1930 ble all luftsport samlet i Norsk Aero Klubb som i dag heter Norges Luftsportsforbund. Les mer i Store norske leksikon Norsk Luftseiladsforening luftsport Eksterne lenker Norges Luftsportsforbund: Ballong